Meil ei ole põhjust liivlaste Rooma õiguse nõudes kahelda: rannarahvana ja meresõitjatena oli neil võimalus laiemalt liikuda ja tolle aja tegevusega tutvuda. On väga võimalik, et Gruberil õigus on, kui ta ääremärkuses selle koha kohta  tähendab, et liivlastele võis see Rooma õiguse nõue sugereeritud olla Taani kuningalt Waldemar II või Lundi peapiiskopilt Andreaselt, kes 1206. a., nagu eespool seletatud, eestlastega ristiusu asju sobitamas käisid (Saare­maal). Taanlased õppisid Pariisis. Lundi peapiiskop oli "Doctor utriusque juris magna cum laude". Kuningas Waldemar II Võidumees on tuntud seadusekorraldajana ja asjatundjana juriidilistes küsimustes. Aga üldse toime­tame õieti, kui tolle (Lembitu) aja Balti rannarahvaid: taanlasi,  rootslasi, eestlasi ja liivlasi kul­tuuriliselt samale, ühesugusele kõrgusele asetame.